Hennenman-protesoptog: Só lyk reëlings(Argieffoto: pixabay) Die organisasie Vrystaat Landbou (VL) sê geen geweld of rassisme sal Maandag in Hennenman tydens ŉ protesoptog geduld word nie. Groot getalle mense word op dié dag verwag wanneer Pieter en Eddie Hills se vermeende aanvallers op die Vrystaatse dorp in die landdroshof verskyn. Pieter (56) is verlede naweek op sy plaas buite Hennenman doodgeskiet nadat die gesin daar aangeval is. Eddie (26) is in die nek geskiet en het later in ŉ hospitaal gesterf. “Vrystaat Landbou sal wil toesien dat geen borgtog toegestaan word aan misdadigers wat in hegtenis geneem word vir [beweerde] betrokkenheid by ŉ plaasaanval of -moord nie,” het Francois Wilken, president van VL, gesê. Die byeenkoms, in ŉ oop stuk veld in Voortrekkerstraat, sal om 08:00 met Skriflesing en gebed begin. ŉ Kranslegging vir slagoffers van plaasmoorde sal dan plaasvind. Die organisasie het enige persoon, instelling of organisasie wat hulle met die #StopPlaasmoorde-veldtog vereenselwig, genooi om aan die geleentheid deel te neem. TP Theron, voorsitter van die Hennenman-boerevereniging, het benadruk dat die byeenkoms geensins polities van aard is nie en dat deelname van lede van alle politieke partye welkom is, mits dit in hul private hoedanigheid is. “Ons wil nie ŉ goeie saak met slegte optrede besoedel nie. Ons kom bymekaar om die Hills-familie te ondersteun,” het hy gesê. Die burgerregtegroep AfriForum het terselfdertyd Maandag ook ŉ kranslegging by sy hoofkantoor in Centurion in solidariteit met die geleentheid in die Vrystaat. Die groep het gesê lede van die publiek is welkom om ook blomme te gaan neerlê.